Para outras páxinas con títulos homónimos véxase: Cariño.

**San Bartolomeu de Cariño** é unha parroquia que se localiza no norte do concello de Cariño. Segundo o IGE en 2010 tiña 3.127 habitantes (1.593 mulleres e 1.534 homes), distribuídos en 4 entidades de poboación, o que supón unha diminución en relación ao ano 1999 cando tiña 3.514 habitantes.

Xeografía
---------

**Cariño** está situada no somonte que forman a Punta dos Aguillóns e máis a Punta do Limo no extremo do crebado Cabo Ortegal. Confina ao sur coa parroquia da Pedra. Dende o lugar dos Pedrouzos na mesma praia, sobe a divisoria polo camiño que separa os lugares de Vilar e Cariño de Arriba dos de Airado na parroquia da Pedra até o alto do Faroleiro e vixía do Limo, e dende aquí descende ao mar, que de forma espectacular define os restantes lindes desta parroquia.

A estrada de Mera a Cariño remata no mesmo porto e dende aquí sae outra secundaria que nos leva até a mesma Punta dos Aguillóns ou do Cabo, pasando por San Xiao do Trebo. A altura máis importante da parroquia é o monte do Limo que ten 558 metros.

Historia
--------

Dado o auxe do núcleo urbano situado no porto de Cariño, no ano 1896 creouse a parroquia, segregándose os seus lugares da da Pedra.

Patrimonio
----------

A igrexa parroquial, na honra de San Bartolomeu, é de construción moderna e planta de cruz latina cunha soa nave e un campanario cadrado. Érguese no centro da vila na rúa San Xosé. A zona vella da vila correspóndese co que foi unha antiga vila de pescadores, con rúas estreitas e empinadas que descenden cara á praia dende o pequeno alto do Castrillón, onde houbo antigamente unha garita de vixilancia artillada. A vila nova érguese ao longo da estrada que chega dende Mera para enlazar coa AC-862 ou Estrada da Costa.

Na actualidade está consolidado como importante porto pesqueiro e tamén de carga de mineral procedente das minas de serpentinita e de seixo das parroquias de Landoi e A Pedra. No lugar de San Xiao existe unha pequena capela na que se celebra unha romaría o derradeiro sábado de xaneiro.

Galería de imaxes
-----------------

* Aguillóns e Cabo Ortegal.Aguillóns e Cabo Ortegal.
* Enseada de San Xiao.Enseada de San Xiao.
* A Cova, no Cabo Ortegal.A Cova, no Cabo Ortegal.
* Faro do Cabo Ortegal.Faro do Cabo Ortegal.
* Punta do Limo.Punta do Limo.
* Igrexa de San Bartolomeu.Igrexa de San Bartolomeu.
* Capela de San Xiao.Capela de San Xiao.

Lugares e parroquias
--------------------

### Lugares de Cariño

| Lugares da parroquia de Cariño no concello coruñes de Cariño |  |
| --- | --- |
| Cariño | Cariño de Arriba | San Xiao | A Vacariza |

### Parroquias de Cariño

| Galicia | Provincia da Coruña | Parroquias de Cariño |  |
| --- | --- |
| Cariño (San Bartolomeu) | Feás (San Pedro) | Landoi (Santiago) | A Pedra (Santa María) | Sismundi (Santo Estevo) |

Notas
-----

1. 1 2 3  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.
2. ↑  "Historia". *Concello de Cariño*.

Véxase tamén
------------

### Outros artigos

* Lugares de Cariño

|  |  |
| --- | --- |
| Control de autoridades | 
* Wd: Q11012602
* código INE: 15901010000

 |